_:nad68abccbe3442a69e0815afe04a034fxb0
<http://schema.org/articleBody>
"經常聽到人呻，乜都貴晒！究竟係真唔係真？真咗大半，但也有不少商品，不但冇貴到，反而平咗。簡單，你近日買二手樓就知，不但平過早幾年，兼且，個價任你鋤，夠膽還分分鐘比三年前平兩成！又例如報紙。《頭條日報》根本免費任睇，實體及網上皆如是，斗零都冇收你。就算《星島日報》，話你知，我買幾錢吖——七蚊雞！因為土瓜灣平一蚊，另外，在本報又或上網download coupon，又平兩蚊。幾百人搞張報紙，日日幾十擔心血，一個齋包咁價錢已經買到，歎足兩小時，真係唔知乜嘢世界，點解可以平成咁？另外，小弟朝朝T恤短褲，早餐完晨運，回家沖涼再換另一件。正常日子，一日穿兩件，夏天換多次，三件。故此， T恤消耗量，非常勁。粗着，當然唔會買運動名牌Nike或Lululemon。最好買連鎖集團月下貨。小弟呢類阿叔，但求夠闊夠舒服、嗦汗，設計有冇型、圖案如何，一律冇研究之至。一到八月，間間大減價，我則鎖定U記，因質料較好，而且……真係講都唔信，過去十年，根本好似通脹與呢個集團無關。總之，一到八月就跳樓價——三十九蚊雞一件。騎騎，此時，我一買，不是一兩件，而是一打，十二件！四百蚊有找！邊有通脹呀？曾智華"
<https://hd.stheadline.com/news/columns/1409/20220824/996813/%E5%B0%88%E6%AC%84-%E6%9B%BE%E6%99%BA%E8%8F%AF-%E9%80%9A%E8%84%B9%E7%B5%95%E5%B0%8D%E9%9D%9E%E5%BF%85%E7%84%B6-%E7%A5%BF%E7%A5%BF%E7%84%A1%E7%AA%AE>